**NACRT**

**ZAKONA O IZMJENAMA I DOPUNAMA ZAKONA O SPORTU**

Član 1

U Zakonu o sportu („Službeni list CG“, broj 44/18 i 123/21), u članu 13 stav 1 riječi: „opština u okviru Glavnog grada,” brišu se.

Član 2

U članu 16 stav 4 briše se.

Član 3

U članu 29 stav 2 poslije riječi „odnosno Paraolimpijskih igara,” dodaju se riječi „Šahovskoj olimpijadi, Šahovskoj olimpijadi za slijepe (IBCA) odnosno ako je ostvario učešće na Olimpijskim igrama namjanje tri puta isključivo izborom kvalifikacione norme propisane od strane MOK-a, odnosno Paraolimpijskim igrama najmanje tri puta isključivo izborom kvalifikacione norme propisane od strane IPC-a;”

U stavu 5, riječi „organu uprave nadležnom za poslove sporta (u daljem tekstu: Uprava)“ zamjenjuju se riječju „Ministarstvu“.

U st. 7, 8 i 9 riječ „Uprava“ zamjenjuje se riječju „Ministarstvo“.

Član 4

U članu 30 st. 5 i 7 riječ „Uprava“ u različitom padežu zamjenjuje se riječju „Ministarstvu“ u odgovarajućem padežu.

U članu 30 stav 8 mijenja se i glasi:

„Rješenje o utvrđivanju statusa perspektivni sportista sa pripadajućom stipendijom donosi Ministarstvo“.

Član 5

Poslije člana 30 dodaje se novi član koji glasi:

„Stipendija perspektivnom sportisti

Član 30a

Perspektivnom sportisti može se dodijeliti mjesečna stipendija u iznosu do 30% prosječne mjesečne neto zarade u Crnoj Gori za godinu koja prethodi godini u kojoj se vrši isplata stipendije, u trajanju od 12 mjeseci.

Stipendija iz stava 1 ovog člana može se u isto vrijeme primati samo po jednom osnovu, za najbolji sportski rezultat.

Ako perspektivni sportista u toku trajanja tog statusa osvoji bolji rezultat od onog za koji mu je status utvrđen, ima pravo da podnese zahtjev da mu se dodijeli stipendija za bolji rezultat.

Na osnovu zahtjeva perspektivnog sportiste o ostvarenom boljem rezultatu od onoga za koji su mu status i pripadajuća stipendija utvrđeni, Ministarstvo donosi rješenje o utvrđivanju statusa perspektivnog sportiste i utvrđivanju prava na stipendiju i visini stipendije za ostvareni bolji rezultat.

Donošenjem rješenja o osvarenom boljem rezultatu iz stava 4 ovog člana, poništava se rješenje kojim je utvrđeno pravo na status perspektivni sportista iz člana 30 ovog zakona.“

Član 6

U članu 32 stav 9 briše se.

Dosadašnji stav 10 postaje stav 9.

Član 7

U članu 35 stav 2 mijenja se i glasi:

„Sportski klub mora imati najmanje jednu ekipu ili sportistu pojedinca, koji učestvuje u sistemu​​ takmičenja koji organizuje nadležni nacionalni sportski savez.”

Poslije stava 2 dodaje se novi stav koji glasi:

„Sportista pojedinac i ekipa iz stava 2 ovog člana moraju biti registrovani kod nadležnog nacionalnog sportskog saveza.”

Član 8

U članu 39 u stavu 1 riječi „pet sportskih klubova” zamjenjuju se riječima „tri sportska kluba”.

Član 9

U članu 40 stav 6 mijenja se i glasi:

„Članovi nacionalnih sportskih saveza mogu biti i udruženja lica koja obavljaju stručne poslove u istoj vrsti sporta, u skladu sa statutom nacionalnog sportskog saveza, bez prava glasa u skupštini, ali sa pravom učestvovanja u stručnim i edukativnim aktivnostima nacionalnog sportskog saveza.”

Član 10

U članu 40 stav 5, članu 41 stav 4, članu 42 stav 3, članu 51 st. 5, članu 54 st. 1 i 3, članu 55 st. 5 i 8, članu 64 stav 4, članu 67 stav 4, članu 71 stav 7, članu 73 st. 1 i 6, članu 75 st. 5, 6 i 7, članu 76 st. 3 i 6, članu 80 stav 3, članu 107 stav 1, članu 113 stav 4, članu 118, članu 119 st. 1, 2 i 6, članu 121 članu 126 stav 2 i članu 127 st. 1 i 2 riječ „Uprava“ u različitom padežu zamjenjuje se riječju „Ministarstvo“ u odgovarajućem padežu.

Član 11

U članu 44 stav 4 mijenja se i glasi:

„COK je jedina krovna asocijacija sporta u Crnoj Gori“.

Poslije stava 4 dodaju se tri nova stava koja glase:

„COK je institucionalno i finansijski nezavisna sportska organizacija.

Država je dužna da obezbijedi finansijska sredstva za realizaciju redovnih godišnjih programskih aktivnosti COK-a i POK-a, u skladu sa procedurama za sufinansiranje programa sportskih organizacija propisanim ovim Zakonom

Zabranjeni su svi oblici političkih, pravnih, vjerskih, ekonomskih i drugih uticaja na rad COK-a i POK-a.“

Dosadašnji st. 5 i 6 postaju st. 8 i 9.

Član 12

U članu 45 stavu 1 poslije tačke 4 dodaje se nova tačka koja glasi:

„4a) bira sportistu sa invaliditetom godine“;

Član 13

Član 46 mijenja se i glasi:

„Nadležnosti COK-a

Član 46

COK obavlja poslove kojima se obezbjeđuju uslovi za podsticanje, razvoj i unapređenje sporta, organizaciju i održavanje međunarodnih sportskih takmičenja koja su u nadležnosti MOK-a, a posebno:

1. obezbjeđuje poštovanje Olimpijske povelje u Crnoj Gori;
2. promoviše osnovna načela i vrijednosti olimpizma u Crnoj Gori, naročito u područjima sporta i obrazovanja, podsticanjem olimpijskog obrazovanja na nivou svih škola i sportskih institucija i organizacija, kao i podsticanjem stvaranja institucija posvećenih olimpijskom obrazovanju kao što su nacionalne olimpijske akademije, olimpijski muzeji i ostali programi, uključujući i kulturne programe koji se odnose na olimpijski pokret;
3. učestvuje u predlaganju i ostvarivanju politike razvoja sporta u Crnoj Gori;
4. podstiče realizaciju razvojnih projekata u sportu, u skladu sa godišnjim planom i programom COK-a;
5. daje mišljenja o kandidaturama za organizaciju olimpijskih igara;
6. na zahtjev Međunarodnog olimpijskog komiteta učestvuje u aktivnostima komisija Međunarodnog olimpijskog komiteta;
7. učestvuje u pripremi olimpijskih kongresa;
8. obrazuje Crnogorsku olimpijsku kuću;
9. sufinansira rad Crnogorske olimpijske kuće;
10. finansira pripreme i učešće olimpijskih kandidata, u skladu sa godišnjim planom i programom COK-a;
11. sufinansira projekte organizacija i udruženja u oblasti sporta koje za cilj imaju promociju olimpijskih vrijednosti, javnog interesa u oblasti sporta i promociju dostignuća u oblasti sportske nauke;
12. usklađuje aktivnosti nacionalnih sportskih saveza na ostvarivanju ukupnog programa sporta;
13. sprovodi i druge programe od javnog interesa u sportu;
14. podstiče ostvarivanje sportskih rezultata, podržava i sufinansira crnogorske sportiste i njihovo učešće u nacionalnim sportskim ekipama na Olimpijskim igrama, Evropskim igrama, Mediteranskim igrama, Igrama malih država Evrope, Olimpijskim igrama mladih, kao i drugim značajnim sportskim međunarodnim takmičenjima i sportskim manifestacijama sportova koji se organizuju pod pokroviteljstvom MOK-a;
15. uređuje način ostvarivanja prava i obaveza svojih članova i način upotrebe i zaštite simbola i obilježja MOK-a i COK-a;
16. daje saglasnost na statute svojih članova u kontekstu usklađenosti sa Statutom COK-a;
17. na zahtjev Ministarstva daje prethodno mišljenje o zahtjevu za prijem u crnogorsko državljanstvo lica od posebnog značaja za sportski interes Crne Gore;
18. obrazuje po potrebi sportsku arbitražu i stalni sportski arbitražni sud;
19. podstiče saradnju Crne Gore sa drugim državama u oblasti sporta;
20. predstavlja crnogorski sport pred MOK-om i odgovarajućim međunarodnim sportskim organizacijama i asocijacijama sportova;
21. bira sportistu godine;
22. usvaja i primjenjuje Svjetski kodeks protiv dopinga;
23. preduzima mjere protiv svih oblika diskriminacije, nasilja u sportu i drugih negativnih pojava u sportu;
24. donosi akte predviđene ovim zakonom;
25. obavlja i druge poslove koji su utvrđeni ovim zakonom i međunarodnim propisima.”

Član 14

Poslije člana 46 dodaju se dva nova člana, koja glase:

„Crnogorska olimpijska kuća

Član 46a

U cilju promocije kulturnih vrijednosti, temeljnih načela i vrijednosti olimpizma, njihove prezentacije i zaštite, kao i obrazovanja stručnih kadrova u sportu, obrazuje se Crnogorska olimpijska kuća (u daljem tekstu: Olimpijska kuća).

Olimpijska kuća je organ COK-a.

Olimpijski kuću čine: Olimpijski muzej, olimpijska akademija i olimpijski hub.

Statut Olimpijske kuće donosi Upravni odbor COK-a, uz saglasnost Ministarstva.

Rad Olimpijske kuće sufinansira se iz budžeta COK-a.

Olimpijska kuća može ostvarivati i sticati prihode na način propisan ovim zakonom.

Direktor Crnogorske olimpijske kuće

Član 46b

Olimpijskom kućom rukovodi direktor.

Direktora Olimpijske kuće bira Upravni odbor COK-a, na predlog predsjednika COK-a.

Mandat direktora Olimpijske kuće traje četiri godine.

Olimpijska kuća može imati i druge organe propisane statutom.

Statutom se bliže uređuje rad, postupak izbora direktora kao i druga pitanja od značaja za rad Olimpijske kuće.”

Član 15

U članu 47 stav 4 i 9 brišu se.

Dosadašnji st. 5 do 8 postaju st. 4 do 7.

Član 16

U članu 48 stav 2 mijenja se i glasi:

„Sportska organizacija dužna je da pored uslova iz stava 1 ovog člana, u roku od šest mjeseci od dana osnivanja ima formiranu najmanje jednu sportsku ekipu sastavljenu od sportista registrovanih kod nadležnog nacionalnog sportskog saveza, odnosno sportistu pojedinca koji je registrovan i učestvuje u sistemu takmičenja koji organizuje nadležni nacionalni sportski savez.”

Član 17

U članu 49 stav 1 riječi „osnivanja” i „Upravi” zamjenjuju se riječima „osnivanje” i „Ministarstvu”.

U stavu 2 nakon riječi „akt o osnivanju sportske organizacije” stavlja se zarez i dodaje riječ „statut”.

Član 18

U članu 50 stav 1 tač. 6 i 7 brišu se.

Dosadašnje tač. 8, 9 i 10 postaju tač. 6, 7 i 8.

Član 19

U članu 51 st. 1 i 4 mijenjaju se i glase:

„Ministarstvo utvrđuje da li su osnivački akt i statut sačinjeni u skladu sa ovim zakonom, odnosno da li su organi obrazovani u skladu sa ovim zakonom.

Nakon što se utvrdi ispunjenost uslova iz stava 1 ovog člana i člana 48 ovog zakona, Ministarstvo, na predlog komisije iz stava 2 ovog člana, donosi rješenje o osnivanju i upisu sportske organizacije u Registar.”

Član 20

U članu 52 st. 1 i 2 brišu se.

Dosadašnji st. 3 do 8 postaju st. 1 do 6.

Član 21

U članu 62 stav 1 tačka 3 briše se.

Dosadašnje tač. 4 i 5 postaju tač. 3 i 4.

U stavu 2 poslije riječi: „predsjednik opštine,“ dodaju se riječi: „potpredsjednik opštine,“.

U stavu 3 riječ „Upravi“ briše se.

Član 22

U članu 63 poslije stava 4 dodaje se novi stav koji glasi:

„Isto lice može biti predsjednik nacionalnog sportskog saveza najviše dva puta”.  
Dosadašnji st. 5 i 6 postaju 6 i 7.

Član 23

U članu 64, poslije stava 5 dodaje se novi stav koji glasi:

„Skupština sportske organizacije dužna je da donese poslovnik o radu, većinom glasova prisutnih delegata”.

Dosadašnji stav 6 postaje stav 7.

Član 24

U članu 72 stav 1 mijenja se i glasi:

„Sportista sa vrhunskim reprezntativnim rezultatom, nakon navršenih 40 godina života, odnosno sportista sa vrhunskim reprezentativnim rezulttaom u paraolimpijskom sportu nakon navršenih 35 godina života, ima pravo na doživotnu mjesečnu naknadu.

U stavu 2 poslije tačke 1 dodaje se nova tačka koja glasi:

„1a) ne ostvaruje pravo na primanje po drugom osnovu, osim prava na primanja utvrđena propisima o socijalnoj i dječijoj zaštiti;”.

Član 25

U članu 73 stav 2 poslije tačke 3 dodaje se nova tačka koja glasi:

„3a) potvrda, odnosno uvjerenje od nadležnog organa da ne ostvaruje pravo na primanja po drugom osnovu;”.

Član 26

Član 74 briše se.

Član 27

Poslije člana 77 dodaje se novi član, koji glasi:

„Sportista godine sa invaliditetom

Član 77a

Sportistu godine sa invaliditetom bira POK.

Kriterijumi​​ za izbor kandidata za sportistu godine sa invaliditetom, kao i način izbora određuju se aktom POK-a.

Sportista koji je izabran za sportistu godine sa invaliditetom u toj godini može dobiti nagradu u visini do četiri prosječne mjesečne neto zarade u Crnoj Gori za godinu koja prethodi godini u kojoj se vrši isplata.

Nagradu iz stava 3 ovog člana dodjeljuje Ministarstvo.“

Član 28

U članu 87 stav 4 poslije riječi „organizuje i sprovodi državno školsko sportsko prvenstvo;”

dodaju se riječi „u saradnji sa lokalnim samoupravama organizuje i sprovodi opštinska takmičenja, regionalna takmičenja i državno školsko sportsko prvenstvo;”.

Član 29

U članu 94 u stavu 1 poslije tačke 7 dodaju se četiri nove tačke koje glase:

„8) Šahovska Olimpijada:

9) Svjetske školske sportske igre;

10) Evropske školske sportske igre;

11) Balkanske školske sportske igre.”

Član 30

Član 99 mijenja se i glasi:

„Zdravstvena sposobnost sportista amatera, profesionalnih sportista, djece koja se bave sportom u skladu sa aktom iz člana 84 ovog zakona, sportista – rekreativaca, studenata koji se bave studentskim sportom i djece koja se bave školskim sportom utvrđuje se u Zavodu, ili u zdravstvenoj ustanovi primarnog nivoa zdravstvene zaštite.

Djelatnost iz stava 1 ovog člana ne mogu obavljati druga fizička i pravna lica, ni preduzetnici.

Sportista registrovan kod nadležnog nacionalnog sportskog saveza, je dužan da se podvrgne utvrđivanju zdravstvene sposobnosti najmanje jednom u toku 12 mjeseci, ako pravilima nacionalnog sportskog saveza nije određen kraći period.

Zdravstvena sposobnost djece koja se bave sportom u skladu sa aktom iz člana 84 ovog zakona, utvrđuje se jednom godišnje, najmanje tri mjeseca prije početka bavljenja sportskim aktivnostima.

Zdravstvenu sposobnost iz stava 1 ovog člana utvrđuje doktor odgovarajuće specijalnosti.

Utvrđivanje zdravstvene sposobnosti djece koja se bave sportom u skladu sa aktom iz člana 84 ovog zakona i sportiste koji je osiguranik zdravstvenog osiguranja je besplatno.

O utvrđenoj zdravstvenoj sposobnosti lica iz stava 1 ovog člana zdravstvene ustanove su dužne da vode evidenciju, unošenjem podataka u medicinsku dokumentaciju od dana prvog utvrđivanja zdravstvene sposobnosti.

Medicinska dokumentacija iz stava 7 ovog člana vodi se na ančin koji je propisan zakonom kojim se uređuju evidencije u oblasti zdravstva.

Uslove za obavljanje zdravstvenih pregleda, vrstu i obim pregleda, način vođenja evidencije i medicinske dokumentacije, kao i uslove koje mora da ispunjava doktor odgovarajuće specijalnosti propisuje organ državne uprave nadležan za poslove zdravlja, uz prethodno pribavljeno mišljenje Ministarstva.”

Član 31

U članu 102 poslije stava 3 dodaje se novi stav koji glasi:

„Za realizaciju poslova iz nadležnosti Komisije iz stava 3 ovog člana, obezbjeđuju se sredstva u Budžetu koja se dodjeljuju na osnovu prethodno podnesenog godišnjeg plana rada Komisije.”

Član 32

U članu 103 stav 2 dodaje se nova alineja koja glasi:

„ - dva člana imenuje Ministarstvo, od kojih je jedan predsjednik Savjeta;.

Dosadašnje al. 1 do 3 postaju al. 2 do 4.

Poslije stava 7 dodaje se novi stav koji glasi:

„Akt o obrazovanju Savjeta iz stava 2 ovog člana donosi Ministarstvo.”

Član 33

U članu 103b poslije stava 1 dodaju se dva nova stava koja glase:

„Godišnji plan rada iz stava 1 ovog člana Komisija podnosi Ministarstvu do kraja trećeg kvartala tekuće godine za narednu godinu.

Godišnji Izvještaj o radu iz stava 1 ovog člana Komisja podnosi Ministarstvu do kraja prvog kvartala tekuće godine za prethodnu godinu.”

Član 34

Član 117 mijenja se i glasi:

„Sufinansiranje sportskih organizacija

Ministarstvo sufinansira sportske organizacije iz člana 116 st. 1 i 2 ovog zakona.

Za sufinansiranje redovnih programskih aktivnosti COK-a utvrđuje se fiksni iznos od 15% sredstava koja su opredijeljena sportskim organizacijama.

Ministarstvo i sportska organizacija iz člana 116 st. 1 i 2 ovog zakona usaglašavaju programske aktivnosti koje će da sufinansira Ministarstvo, u skladu sa javnim interesom iz člana 12 ovog zakona.

Sportska organizacija podnosi Ministarstvu program aktivnosti za period od godinu dana, sa procjenom iznosa sredstava i detaljnim planom trošenja koji je potreban za sprovođenje programa.

Za procjenu programa i visinu sredstava koja se dodjeljuju sportskoj organizaciji za sprovođenje programa i konsultacija sa sportskom organizacijom koja je podnosilac programa, Ministarstvo obrazuje komisiju.

Opština na osnovu javnog konkursa sufinansira sportske organizacije iz člana 116 stav 4 ovog zakona.

O dodjeli sredstava sportskim organizacijama iz člana 116 st. 1, 2 i 4 ovog zakona odlučuje Ministarstvo, odnosno opština.

Sportska organizacija kojoj su dodijeljena sredstva za sprovođenje programa potpisuje sa Ministarstvom, odnosno opštinom ugovor kojim se preciziraju prava i obaveze ugovornih strana.

Uslovi, način, postupak i kriterijumi za dodjelu sredstava, kao i za kontrolu nad realizacijom programa sportskih organizacija bliže se uređuje propisom Ministarstva, odnosno opštine.”

Član 35

U članu 121 u stavu 1 brojevi „10.000” zamjenjuju se brojevima „100.000”.

U stavu 2 brojevi „10.000” zamjenjuju se brojevima „100.000”.

Član 36

Naziv poglavlja X „Nadzor nad sprovođenjem zakona“ mijenja se i glasi „Nadzor“.

Član 37

U članu 132 stav 1 tač. 4, 6, 8 i 15 riječ „Uprava“ u različitom padežu zamjenjuje se riječju „Ministarstvo“ u odgovarajućem padežu.

Poslije tačke 4 dodaje se nova tačka koja glasi:

„4a) udruženja lica koja obavljaju stručne poslove u istoj vrsti sporta glasaju u skupštini (član 40 stav 6)

U tački 5 poslije riječi „članova” dodaju se riječi „na propisan način;”.

Poslije tačke 23 dodaju se tri nove tačke koje glase:

„23a) ne bude zasijedala skupština sportske organizacije najmanje jednom godišnje (član 64 stav 5);

23b) skupština sportske organizacije ne donese poslovnik o radu (član 64 stav 6);

23c )obavještenje o vremenu i mjestu održavanja sjednice skupštine ne dostavi svim članovima skupštine najkasnije 15 dana prije dana održavanja sjednice skupštine (član 65 stav 4);“.

Tačka 37 mijenja se i glasi:

„37) obavlja djelatnost utvrđivanja zdravstvene sposobnosti sportista amatera, profesionalnih sportista, djece koja se bave sportom u skladu sa aktom iz člana 84 ovog zakona, sportista – rekreativaca, studenata koji se bave studentskim sportom i djece koja se bave školskim sportom koja se obavlja samo u zavodu, ili u zdravstvenoj ustanovi primarnog nivoa zdravstvene zaštite. (član 99 stav 1 i 2)”

U tački 38 brojevi „8 i 9” zamjenjuju se brojevima „7 i 8”.

Poslije tačke 43 dodaje se nova tačka koja glasi:

„43a) ne posjeduje dokumentaciju u poslovnim prostorijama;“.

Član 38

U članu 133 stav 1 tačka 2 mijenja se i glasi:

„2) opština jednom godišnje, u roku od 30 dana od dana usvajanja Budžeta, odnosno budžeta opštine, ne raspiše javni konkurs za sufinansiranje sportskih organizacija (član 117 stav 5).”

Član 39

U članu 134 stav 1 poslije tačke 3 dodaje se nova tačka koja glasi:

„3a) kao predsjednik skupštine sportske organizacije ne sazove i predsjedava sjednicama skupštine sportske organizacije (član 65 stav 3);“

Član 40

Poslije člana 136 dodaje se novi član koji glasi:

„Obrazovanje Olimpijske kuće i imenovanje organa

Član 136a

Olimpijska kuća obrazovaće se u roku od godinu dana od dana stupanja na snagu ovog zakona.

Direktor Olimpijske kuće izabraće se u roku od 30 dana od dana obrazovanja Olimpijske kuće iz stava 1 ovog člana.

Statut Olimpijske kuće donijeće se u roku od 60 dana od dana obrazovanja Olimpijske kuće iz stava 1 ovog člana.”

Član 41

U članu 140 stavu 1 broj „35” zamjenjuje se brojem „40”.

Stav 3 mijenja se i glasi:

„Sportsiti sa vrhunskim reprezentativnim rezultatom kojem je utvrđena doživotna mjesečna naknada po propisima koji su važili do stupanja na snagu ovog zakona, zadržavaju to pravo i dužni su Ministarstvu da podnesu dokaz o neostvarivanju prava na primanja iz člana 72 stav 2 ovog zakona u roku od 30 dana od dana stupanja na snagu ovog zakona.”

Poslije stava 3 dodaje se novi stav i glasi:

„Sportisti sa vrhunskim reprezntativnim rezultatom kojem je utvrđena doživotna mjesečna naknada po propisima koji su važili do stupanja na snagu ovog zakona, a ostvaruje primanja po drugom osnovu ili u ostavljenom roku ne podnesu dokaz iz stava 3 ovog člana o neostvarivanju prava na primanja po drugom osnovu, prestaje mu pravo na doživotnu mjesečnu naknadu.

Član 42

Poslije člana 144a dodaje se novi član koji glasi:

„Rok za obrazovanje Savjeta Komisije i usklađivanje statuta Komisije

Član 144b

Savjet Komsije obrazovaće se u skladu sa članom 103 ovog zakona u roku od 30 dana od dana stupanja na snagu ovog zakona.

Danom obrazovanja Savjeta Komisije iz stava 1 ovog člana, prestaje mandat Savjetu Komisije obrazovanom u skladu sa Zakonom o sportu („Sl. list CG” 44/18 i 123/21).

Statut Komisije uskladiće se sa odredbama ovog zakona u roku od tri mjeseca od dana stupanja na snagu ovog zakona.

Član 43

Ovaj zakon stupa na snagu osmog dana od dana objavljivanja u „Službenom listu Crne Gore.“

**OBRAZLOŽENJE**

I USTAVNI OSNOV ZA DONOŠENJE ZAKONA

Ustavni osnov za donošenje Zakona o izmjenama i dopunama Zakona o sportu sadržan je u odredbi člana 16 stav 5 Ustava Crne Gore kojim je propisano da se zakonom, u skladu sa Ustavom uređuju i druga pitanja od interesa za Crnu Goru.

II RAZLOZI ZA DONOŠENJE ZAKONA

Zakon o sportu donijet je 2018.godine, dok je Zakon o izmjenama i dopunama Zakona o sportu donijet 2021.godine. Osnovni razlozi za donošenje novih izmjena i dopuna Zakona o sportu uslovljeni su potrebom uklanjanja propusta na koje je ukazano kroz primjenu važećeg zakonskog propisa, unapređenja određenih normi u kontekstu usaglašavanja sa aktuelnim standardima sportske oblasti kao i usaglašavanja zakonskog teksta sa važećim institucionalnim okvirom za sprovođenje politike razvoja sportske oblasti.

U dosadašnjoj petogodišnjoj primjeni Zakona o sportu uočeni su problemi u oblasti registracije sportskih organizacija kod koje je procedura bila izuzetno zahtjevna i podrazumijevala više posebnih postupaka zato je predloženo pojednostavljene procedure koja se odnosi na osnivanje sportske organizacije kroz uvođenje obaveze podnošenja cjelovite dokumentacije koja je ranije bila propisana kroz više odvojenih postupaka koji su nepovoljno uticali na dinamiku donošenja rješenja o osnivanju i upisu sportske organizacije u Registar. Na ova način ubrzaće se postupak koji se odnosi na registraciju sportske organizacije.

Takođe, predloženo je unapređenje položaja nacionalnog olimpijskog komiteta jer njegova pozicija i uloga u važećem zakonskom tekstu nije u potpunosti usaglašena sa Međunarodnom olimpijskom poveljom. Potrebno je bilo osnažiti njegovu političku, institucionalnu i finansijsku nezavisnost kao i proširiti segment nadležnosti u skladu sa nadležnostima koje propisuje Međunarodna olimpijska povelja. Takođe, uvedena je i nova olimpijska vrijednost, Crnogorska olimpijska kuća koja sadrži tri segmenta: olimpijski muzej, olimpijsku akademiju i olimpijski hab koji će značajno unaprijediti misiju Crnogorskog olimpijskog komiteta u podizanju svijesti o značaju i ulozi olimpijskog pokreta u društvu.

Postoji i potreba unapređenja normi iz Zakona o izmjenama i dopunama Zakona o sportu iz 202.godine koji se odnose na oblast antidopinga jer nije precizirano ko formira Savjet komisije kao nadležnog nacionalnog tijela za oblast antidopinga a takođe nije propisana ni obaveza finansiranja od strane države čime se kroz različita tumačenja ovih normi u ovom trenutku potencijalno može ugroziti i njihovo poslovanje a samim tim i jako važna misija koju imaju u sportskoj oblasti.

Kod važećeg modela finansiranja krovnih sportskih organizacija i nacionalnih sportskih saveza postoji neizvjesnost jer se sprovodi konkurs za sufinansiranje sportskih organizacija na osnovu kojeg su navedene organizacije prethodno u obavezi da ispune formalne uslove kako bi uopšte dobili sredstva za rad od države. Kako može postojati samo jedan nadležni nacionalni sportski savez za određeni sport, ukoliko isti ne bi ispunio uslove javnog konkursa, automatski bi taj savez a samim tim i sport koji zastupa bio lišen redovnih finansijskih sredstava što bi izazvalo brojne posljedice po funkcionisanje tog sporta (npr. pokriće troškova za učešće na prestižnim međunarodnim turnirima od kojih zavisi i međunarodni ugled naše države u tom sportu itd.). Ovo se prethodnih godina i dešavalo u praksi što je značajno uticalo na dinamiku daljeg razvoja konkretnog sporta.

Postoji i potreba dodatnog preciziranja kaznenih odredbi kako bi se iste u potpunosti usaglasile sa obavezama koje su propisane Zakonom o sportu, na što su ukazali nadležni inspekcijski organi kroz provjeru poštovanja zakonskih obaveza od strane sportskih organizacija.

III USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA

Ne postoje obavezujući primarni i sekundarni izvori prava Evropske unije sa kojima bi trebalo uskladiti predložene izmjene i dopune zakonskog teksta

IV OBJAŠNJENJE OSNOVNIH PRAVNIH INSTITUTA

U članu 1 Nacrta zakona o izmjenama i dopunama Zakona o sportu predložena je izmjena člana 13 stav 1 u cilju usaglašavanja sa Zakonom o lokalnoj samoupravi.

U članu 2 Nacrta zakona o izmjenama i dopunama Zakona o sportu predložena je izmjena člana 16 Zakona o sportu predloženo je brisanje stava 4 u cilju poštovana nezavisnosti funkcionisanja lokalnih samouprava u skladu sa Evropskom poveljom o lokalnoj samoupravi i Zakonom o lokalnoj samoupravi.

U članu 3 Nacrta zakona o izmjenama i dopunama Zakona o sportu predložena je izmjena člana 29 Zakona o sportu na način što se proširuju kriterijumi za sticanje statusa vrhunskog sportiste. U tekst se dodaje učešće na Šahovskoj olimpijadi, kao i učešće na Olimpijskim igrama isključivo putem kvalifikacione norme definisane od strane MOK-a. Takođe se vrši tehničko usaglašavanja zakonskog teksta sa izmijenjenim institucionalnim okvirom za sprovođenje politike razvoja sportske oblasti iz Uredbe o organizaciji i načinu rada državne uprave.

U članu 4 i 5 Nacrta zakona o izmjenama i dopunama Zakona o sportu predložena je izmjena člana 30 Zakona o sportu u cilju objedinjavanja postupka utvrđivanja statusa perspektivnog sportiste i prava na stipendiju koje proizilazi iz ovog statusa kroz obavezu donošenja jednog rješenja umjesto dosadašnja dva u odvojenim postupcima čime je pojednostavljena i ubrzana procedura koja se odnosi na status perspektivnog sportiste i samom sportisti olakšano ostvarivanje ovog prava.

U članu 6 Nacrta zakona o izmjenama i dopunama Zakona o sportu predložena je izmjena člana 32 Zakona o sportu radi brisanja stava 9 koji se odnosi na obavezu Crnogorskog olimpijskog komiteta da, ako nema​​ nadležnog nacionalnog sportskog saveza, izda licencu za trenera. Licencu za trenera izdaje nadležni nacionalni sportski savez kao nadležna organizacija za određenu vrstu sporta, i to u skladu sa pravilima koja propisuje međunarodna federacija tog sporta. U slučaju da ne postoji nadležni nacionalni sportski savez za određeni sport u našoj državi, licencu izdaje međunarodna federacija navedenog sporta, na osnovu prethodno sprovedene obuke, i uz prethodni zahtjev Ministarstva sporta i mladih, kome je potrebno da se neko lice obrati zahtjevom za izdavanje licence.

U članu 7 Nacrta zakona o izmjenama i dopunama Zakona o sportu predložena je izmjena člana 35 Zakona o sportu, jer je kod određivanja uslova za rad sportskog kluba, kod riječi ekipe izvršena je dopuna na način da je dodat i sportista pojedinac u pojedinačnim sportovima u cilju jasnog razgraničenja uslova u pogledu kolektivnih i pojedinačnih sportova a u ostatku norme izvršeno je usaglašavanje sa predloženom izmjenom.

Članom 8 Nacrta zakona o izmjenama i dopunama Zakona o sportu broj sportskih klubova potreban za osnivanje nacionalnog sportskog saveza se smanjuje sa pet na tri, čime se omogućava većem broju sportskih organizacija da zadovolje kriterijume za osnivanje nacionalnog saveza, uz očuvanje sportskog integriteta.

Članom 9 Nacrta se precizira da članovi nacionalnih sportskih saveza mogu biti i udruženja lica koja obavljauju stručne poslove u istoj vrsti sporta, ali bez prava glasa u skupštini. Na ovaj način se zadržava princip reprezntativnosti zaštite od uticaja lica koji nijesu direktni sportski subjekti.

U članu 10 Nacrta zakona o izmjenama i dopunama Zakona o sportu predložena je izmjena više članova Zakona o sportu u cilju tehničkog usaglašavanja zakonskog teksta sa izmijenjenim institucionalnim okvirom za sprovođenje politike razvoja sportske oblasti iz Uredbe o organizaciji i načinu rada državne uprave.

U članu 11 Nacrta zakona o izmjenama i dopunama Zakona o sportu predložena je izmjena člana 44 zbog dopune stava 4 u kojem je navedeno da COK predstavlja jedinu krovnu organizaciju sporta imajući u vidu ulogu COK-a kao nacionalnog olimpijskog komiteta definisanu Međunarodnom olimpijskom poveljom, Zakonom o sportu i Statutom COK-a. Normativno pozicioniranje COK-a kao jedine krovne organizacije sporta u državi obaveza je u cilju preciznog definisanja hijerarhijskog odnosa u sportskoj oblasti shodno međunarodnim propisima koji regulišu oblast rada i funkcionisanja nacionalnih olimpijskih komiteta. Nakon stava 4 predloženo je i uvođenje stava 5 i 6. U stavu 5 se vrši usklađivanje Zakona o sportu sa Međunarodnom olimpijskom poveljom u dijelu koji se odnosi na obavezu garantovanja pune nezavisnosti u radu Crnogorskog olimpijskog komiteta i u tom kontekstu zabranu svih političkih, pravnih, vjerskih, ekonomskih i drugih oblika uticaja na njegov rad. Samo nezavisan nacionalni olimpijski komitet, oslobođen svih vrsta pritisaka može objektivno sprovoditi svoju misiju na teritoriji države u okviru koje funkcioniše. U stavu 6 je propisana obaveza države da obezbijedi neophodna finansijska sredstva za rad Crnogorskog olimpijskog komiteta. Upravo je dužnost svake države da, osim garancija pune nezavisnosti u radu nacionalnog olimpijskog komiteta, stvori i neophodne finansijske preduslove za ostvarivanje njegove uloge u društvu koja je od javnog interesa, jer upravo na taj način šalje jasnu poruku posvećenosti razvoju sportske oblasti i širenju olimpizma i funkcionisanju olimpijskog pokreta na njenoj teritoriji. Nezavisan i finansijski održiv Crnogorski olimpijski komitet je potreba sportske oblasti kako bi se razvijala na zdravim osnovama;

U članu 12 Nacrta zakona o izmjenama i dopunama Zakona o sportu predložena je izmjena člana 45 Zakona o sportu u cilju uvođenja obaveze izbora sportiste godine lica sa invaliditetom čime se omogućava ovoj kategoriji sportista jednak tretman u izboru i nagrađivanju ostvarenih sportskih rezultata.

U članu 13 Nacrta zakona o izmjenama i dopunama Zakona o sportu predložena je izmjena člana 46 zbog dopune nadležnosti Crnogorskog olimpijskog komiteta u cilju usaglašavanja sa ulogom nacionalnih olimpijskih komiteta shodno Međunarodnoj olimpijskoj povelji. Osim navedenog, dopunom navedenih nadležnosti stvaraju se preduslovi za realizaciju novih projekata Crnogorskog olimpijskog komiteta po ugledu na Međunarodni olimpijski komitet.

U članu 14 Nacrta zakona o izmjenama i dopunama Zakona o sportu predložena je i dopuna Zakona o sportu sa novim članom 46a i 46b kojim se uvodi obaveza obrazovanja Crnogorske olimpijske kuće. Cilj navedene norme je dalje snaženje pozicije COK-a u sistemu sporta Crne Gore, kroz novu promotivno-edukativnu ulogu u domenu širenja olimpijskih vrijednosti i osposobljavanja stručnih kadrova u sportu. Uporište za formiranje Crnogorske olimpijske kuće postoji i kod Međunarodnog olimpijskog komiteta koji je i sam formirao Međunarodnu olimpijsku kuću sa namjerom objedinjavanja olimpijske porodice odnosno svog osoblja Međunarodnog olimpijskog komiteta pod jedan krov. Po ugledu na navedeno, Crnogorska olimpijska kuća biće snažan mehanizam za promociju vrijednosti olimpizma kao i edukaciju stručnih kadrova u sportu. Predviđeno je da bude organ COK-a koji će i finansirati njen rad.

U članu 15 Nacrta zakona o izmjenama i dopunama Zakona o sportu predloženo je brisanje stava 4 u članu 47 Zakona o sportu kako se ne bi ograničavala sloboda udruživanja kao Ustavom zagarantovano pravo. Postoji u ovom kontekstu i preporuka Zaštitnika ljudskih prava i sloboda koju, navedenom izmjenom i ispunjavamo.

Članom 16 Nacrta zakoan o izmjenama i dopunama Zakona o sportu ima za cilj usaglašavanje sa članom 7 Nacrta.

U članu 17 Nacrta zakona o izmjenama i dopunama Zakona o sportu predložena je izmjena člana 49 Zakona o sportu u cilju pojednostavljenja procedure koja se odnosi na osnivanje sportske organizacije kroz uvođenje obaveze podnošenja cjelovite dokumentacije koja je ranije bila propisana kroz više odvojenih postupaka koji su nepovoljno uticali na dinamiku donošenja rješenja o osnivanju i upisu sportske organizacije u Registar. Na ova način ubrzaće se postupak koji se odnosi na registraciju sportske organizacije. Takođe, predloženo je i tehničko usaglašavanje zakonskog teksta sa izmijenjenim institucionalnim okvirom za sprovođenje politike razvoja sportske oblasti iz Uredbe o organizaciji i načinu rada državne uprave.

U članu 18 Nacrta zakona o izmjenama i dopunama Zakona o sportu predložena je izmjena člana 50 Zakona o sportu u cilju pojednostavljenja procedure izrade akta o osnivanju brisanjem određenih stavki koje ne mijenjaju suštinu samog akta o osnivanju a pojednostavljuju procedure njegove izrade a samim tim i utiču na dinamiku procesa registracije.

U članovima 19 i 20 Nacrta zakona o izmjenama i dopunama Zakona o sportu predložene su izmjene članova 51 i 52 Zakona o sportu u cilju tehničkog usglašavanja sa predloženim izmjenama i dopunama iz člana 49 koje su prethodno obrazložene.

U članu 21 Nacrta zakona o izmjenama i dopunama Zakona o sportu predložena je izmjena člana 62 Zakona o sportu, gdje je, u cilju doprinosa daljoj depolitizaciji sportske oblasti propisano da i potpredsjednik opštine ne može biti predsjednik​​ sportske organizacije, predsjednik skupštine sportske organizacije, član skupštine i član upravnog odbora sportske organizacije.

U članu 22 Nacrta zakona o izmjenama i dopunama Zakona o sportu vrši se dopuna člana 63 novim stavom kojim se uvodi ograničenje broja mandata na funkciji predsjednika nacionalnog sportskog saveza – najviše dva puta. Ova norma ima za cilj jačanje demokratije, odgovornosti i rotacije u rukovodećim strukturama nacionalnih sportskih saveza, u skladu sa principima dobre uprave. Renumeracija preostalih stavova vrši se iz tehničkih razloga.

U članu 23 Nacrta zakona o izmjenama i dopunama Zakona o sportu predložena je izmjena člana 64 Zakona o sportu u cilju unapređenja procedura i transparentnosti rada skupštine sportske organizacije kroz uvođenje obaveze donošenja poslovnika o radu skupštine čime će jasno biti uređena prava i obaveze članova skupštine tokom trajanja iste.

Članom 24 i 25 Nacrta zakona o izmjenama i dopunama Zakona o sportu vrši se pomjeranje statosnog uslova za sportiste sa vrhunskim reprezentativnim rezultatom za ostvarivanje doživotne mjsečne naknade sa 35 na 40 godina života, čime se zakon usklađuje sa praksom iz regiona. Dodavanjem nove tačke precizira se da lice ne ostvaruje pravo na primanje po drugom osnovu, osim prava na primanja utvrđena propisima o socijalnoj i dječijoj zaštiti. Time se jasno definiše princip socijalne pravednosti, ali i unapređuje pravičnost i efikasnost korišćenja javnih sredstava, ali i sprečava mogućnost korišćenja budžetskih sredstava po više osnova.

U članu 26 Nacrta zakona o izmjenama i dopunama Zakona o sportu predloženo je brisanje člana 74 Zakona o sportu iz razloga navedenih u obrazloženju izmjena i dopuna člana 30 Zakona o sportu.

U članu 27 Nacrta zakona o izmjenama i dopunama Zakona o sportu predožena je dopuna Zakona o sportu članom 77a u cilju definisanje nagrade za sportistu godine sa invaliditetom čime se navedeni status izjednačava sa sportistom godine u izboru COK-a.

U članu 28 Nacrta zakona o izmjenama i dopunama Zakona o sportu dopuna ima za cilj jačanje strukture školskog sporta, unapređenje dostupnosti takmičenja većem broju učenika i ravnomjerniju regionalnu zastupljenosti. Sradnja sa lokalnim samoupravama obezbjeđuje efikasniju organizaciju i finansijsku održivost sistema.

Članom 29 Nacrta zakona o izmjenama i dopunama Zakona o sportu vrši se dopuna značajnih međunarodnih takmičenja. Na ovaj način se doprinosi afirmaciji i značaj ovih takmičenja na globalnom nivou.

U članu 30 Nacrta zakona o izmjenama i dopunama Zakona o sportu člana 102 Zakona o sportu u cilju preciziranja obaveze finansiranja redovnog godišnjeg programa Komisije za antidoping iz Budžeta Crne Gore, imajući u vidu njenu nadležnost od javnog interesa u oblasti sporta propisanu članovima 12 i 103 Zakona o sportu.

U članu 31 Nacrta zakona o izmjenama i dopunama Zakona o sportu predložena je izmjena člana 103 Zakona o sportu u cilju preciziranja nadležnog organa koji formira Savjet Komisije za antidoping jer ovaj dio procedure nije propisan važećim zakonskim rješenjem što je dovodilo do problema u praksi u primjeni ove norme Takođe, predloženom izmjenom se precizira da dva člana Savjeta imenuje Ministarstvo, od kojih je jedan predsjednik Savjeta, na koji način se pojačava institucionalna odgovornost..

U članu 32 Nacrta zakona o izmjenama i dopunama Zakona o sportu preciziraju se rokovi za dostavljanje dva ključna dokumenta Komisije za antidoping. Na ovaj način se doprinosi većoj transparentnosti, odgovornosti u upravljanju u oblasti sporta, kroz redovno izvještavanje i planiranje aktivnosti Komisije.

U članu 33 Nacrta zakona o izmjenama i dopunama Zakona o sportu predložena je izmjena člana 117 Zakona u sportu u cilju promjene modela finansiranja krovne sportske organizacije i nacionalnih sportskih saveza. Imajući u vidu da je predložena značajno zahtjevnija uloga Crnogorskog olimpijskog komiteta u sistemu sporta Crne Gore, po ugledu na Međunarodnu olimpijsku povelju i komparativna iskustva drugih nacionalnih olimpijskih komiteta, gdje je uvedeno više dodatnih obaveznih finansijskih izdataka za COK poput finansiranja rada Crnogorske olimpijske kuće, finansiranja priprema i učešća olimpijskih kandidata, organizovanja i sprovođenja stručnog ispita za rad u oblasti sporta, sufinansiranja projekata organizacija i udruženja u oblasti sporta koje za cilj imaju promociju olimpijskih vrijednosti, javnog interesa u oblasti sporta i promociju dostignuća u oblasti sportske nauke, predloženo je utvrđivanje fiksnog iznosa od 15% sredstava opredijeljenih za transfere sportskim organizacijama na poziciji Ministarstva za sufinansiranje rada Crnogorskog olimpijskog komiteta kako bi se obezbijedilo održivo finansiranje redovnih programskih aktivnosti COK-a propisanih Zakonom o sportu. Upravo je proširenje nadležnosti COK-a usko povezano sa finansiranjem jer jedino uz stabilno finansiranje COK-a je moguće unapređenje njegovog rada kroz predložene aktivnosti koje za cilj imaju promociju i edukaciju u kontekstu širenja olimpijskih vrijednosti. Ono što je najvažnije istaći je da se za finansiranje COK-a na predloženi način ne traže dodatna sredstva iz budžeta već se samo interno redefinišu postojeća sredstva u skladu sa pozicijom COK-a u sistemu sporta kao jedinom krovnom organizacijom kao i proširenim nadležnostima koje zahtijevaju njegovu snažniju finansijsku ulogu. Kako je članom 39 stav 2 Zakona o sportu propisano da se za isti sport može osnovati samo jedan sportski savez, dosadašnji model finansiranja putem javnog konkursa kao svoj ključni problem imao je neizvjesnost opredjeljivanja redovnih godišnjih finansijskih sredstava nacionalnim sportskim savezima. Konkretno, ukoliko određeni nacionalni sportski savez ne bi ispunio uslove javnog konkursa, automatski bi taj savez a samim tim i sport koji zastupa bio lišen redovnih finansijskih sredstava što bi izazvalo brojne posljedice po funkcionisanje tog sporta (npr. pokriće troškova za učešće na prestižnim međunarodnim turnirima od kojih zavisi i međunarodni ugled naše države u tom sportu itd.). Zbog navedenog predložen je novi model finansiranja krovne organizacije sporta i nacionalnih sportskih saveza. Prvo bi navedene sportske organizacije bile dužne da dostave program za period od godinu dana, sa procjenom iznosa sredstava koji je potreban za sprovođenje programa, i detaljnim planom trošenja sredstava. Nakon navedenog bili bi formirani ekspertski timovi Ministarstva sporta i mladih i navedenih sportskih organizacija sa ciljem usaglašavanja predloženih obaveza i finansijskih potraživanja nakon čega bi se zaključivali ugovori o finansiranju programskih aktivnosti krovne sportske organizacije i nacionalnih sportskih saveza. Na ovaj način cijenimo da je izbjegnuta mogućnost da određeni savez ne dobije sredstva za svoje redovne programske aktivnosti koje se, u smislu Zakona o sportu, smatraju javnim interesom, dok sa druge strane, a na osnovu konsultacija sa Ministarstvom sporta i mladih mogli bi utvrditi koji su to prioriteti iz oblasti javnog interesa za konkretnu godinu.

U članu 34 Nacrta zakona o izmjenama i dopunama Zakona o sportu predviđeno je povećanje iznosa za koji Ministarstvo može sufinansirati izgradnju, adaptaciju i opremanje sportskih objekata.

U članu 35 Nacrta zakona o izmjenama i dopunama Zakona o sportu predložena je izmjena naziva poglavlja X koja se odnosi na nadzor. Odredbama člana 17 Zakona o državnoj upravi  ("Sl. list CG", br. 78/18 i 70/21), propisana su tri vida upravnog nadzora: nadzor nad zakonitošću upravnih akata i drugih aktivnosti; nadzor nad zakonitošću i cjelishodnošću rada organa uprave, lokalne samouprave i drugih pravnih lica u vršenju prenijetih, odnosno povjerenih poslova i inspekcijski nadzor. Imajući u vidu citiranu odredbu Zakona o državnoj upravi, te potrebe za precizniim i jasnijim definisanjem i razdvajanjem vrsta upravnog nadzora, Ministarstvo javne uprave  ukazuje na potrebu preispitivanja naziva poglavlja X, na način da poglavlje X nosi naziv “Nadzor”. Ovo iz razloga što, čitajući poglavlje, stiče se utisak da se govori o samo jednoj vrsti nadzora, a čitajući članove u okviru poglavlja, utvrđuje se definisanje pored nadzora nad sprovođenjem zakona i inspekcijski nadzor.

U članu 36, 37 i 38 Nacrta zakona o izmjenama i dopunama Zakona o sportu predložena je izmjena člana 132, 133 i 134 Zakona o sportu u cilju usaglašavanja obaveza iz Zakona sa kaznenim odredbama.

Članom 39 Nacrta zakona o izmjenama i dopunama Zakona o sportu propisuje se rok za obrazovanje Olimpijske kuće kao nove institucionalne jedinice u sistemu sporta, definišu se rokovi za izbor direktora i donošenje statuta.

U članu 40 Nacrta zakona o izmjenama i dopunama Zakona o sportu prelaznom odredbom uređuje se način postupanja po pravu na doživotnu mjesečnu naknadu za sportiste koji su to pravo stekli na osnovu ranijih propisa, prije stupanja na snagu novog zakona. Promjenom starosnog uslova sa 35 na 40 godina, usklađuje se pravni režim sa izmjenama iz člana 72, čime se obezbjeđuje jedinstven kriterijum za sticanje prava na doživotnu naknadu i podstiče duža aktivna sportska karijera. Cilj ove odredbe je da se omogući pravna sigurnost i kontinuitet za ranije stečena prava, ali i obezbijedi kontrola i racionalnost trošenja budžetskih sredstava i eliminiše eventualno dvostruko finansiranje istog korisnika po različitim osnovama.

Članom 41 Nacrta zakona o izmjenama i dopunama Zakona o sportu uvodi se prelazna odredba kojom se definiše rok za obrazovanje novog Savjeta Komisije u skladu sa izmijenjenim članom 103 ovog zakona

V FINANSIJSKA SREDSTVA POTREBNA ZA SPROVOĐENJE ZAKONA

Za implementaciju predloženog propisa nije potrebno obezbijediti dodatna sredstva iz Budzeta Crne Gore, dok primjena propisa ne doprinosi ni povećanju medunarodnih finansijskih obaveza.